b'\n_START_ARTICLE_\nKarl May\n_START_SECTION_\nBiografia\n_START_PARAGRAPH_\nKarl May provine dintr-o familie s\xc4\x83rac\xc4\x83 de \xc8\x9bes\xc4\x83tori, fiind al cincilea fiu dintr-o familie cu 14 copii, din care nou\xc4\x83 mor la c\xc3\xa2teva luni dup\xc4\x83 na\xc8\x99tere. \xc3\x8en anul 1844, probabil dintr-o caren\xc8\x9b\xc4\x83 de vitamina A, copilul contracteaz\xc4\x83 o hemeralopie, boal\xc4\x83 care, cu timpul, se va \xc3\xaenr\xc4\x83ut\xc4\x83\xc8\x9bi, ajung\xc3\xa2nd, dup\xc4\x83 spusele scriitorului la o \xe2\x80\x9eorbire func\xc8\x9bional\xc4\x83\xe2\x80\x9d, care va fi tratat\xc4\x83 cu succes la v\xc3\xa2rsta de cinci ani._NEWLINE_Fiind un t\xc3\xa2n\xc4\x83r plin de fantezie, este sprijinit \xc3\xaenc\xc4\x83 din \xc8\x99coal\xc4\x83 s\xc4\x83 urmeze un curs privat de muzic\xc4\x83. Din anul 1856 studiaz\xc4\x83 la seminarul pedagogic din Waldenburg (Saxonia), de unde este exmatriculat \xc3\xaen anul 1859, din cauza sustragerii (furtului) a \xc8\x99ase lum\xc3\xa2n\xc4\x83ri. \xc3\x8en urma iert\xc4\x83rii p\xc4\x83catului s\xc4\x83u, i se admite urmarea cursului de la seminarul pedagogic din \xe2\x80\x9ePlauen\xe2\x80\x9d (Saxonia), curs pe care este nevoit s\xc4\x83-l p\xc4\x83r\xc4\x83seasc\xc4\x83 definitiv dup\xc4\x83 c\xc3\xa2teva zile, fiind reclamat c\xc4\x83 ar fi sustras ceasul de buzunar al unui coleg, fiindu-i interzis de a mai urma un seminar._NEWLINE_\xc3\x8en urm\xc4\x83torii doi ani duce o via\xc8\x9b\xc4\x83 grea, din punct de vedere financiar, str\xc4\x83duindu-se s\xc4\x83-\xc8\x99i c\xc3\xa2\xc8\x99tige existen\xc8\x9ba pe c\xc4\x83i legale. Astfel, el va acorda consulta\xc8\x9bii private, va scrie nara\xc8\x9biuni, va compune unele piese muzicale \xc8\x99i va recita (declama) poezii._NEWLINE_Aceste ocupa\xc8\x9bii nu i-au asigurat nevoile existen\xc8\x9biale. Ca urmare, a fost nevoit s\xc4\x83 recurg\xc4\x83 la furturi, \xc3\xaen\xc8\x99el\xc4\x83ciuni, prezent\xc3\xa2ndu-se ca o persoan\xc4\x83 de vaz\xc4\x83, ceea ce face s\xc4\x83 fie urm\xc4\x83rit de poli\xc8\x9bie. \xc3\x8en anul 1865 este condamnat la 4 ani de deten\xc8\x9bie \xc8\x99i a fost pus s\xc4\x83 lucreze \xc3\xaen \xe2\x80\x9ecasa s\xc4\x83racilor\xe2\x80\x9d. Dup\xc4\x83 ob\xc8\x9binerea libert\xc4\x83\xc8\x9bii, e\xc8\x99ueaz\xc4\x83 toate \xc3\xaencerc\xc4\x83rile sale de a-\xc8\x99i c\xc3\xa2\xc8\x99tiga existen\xc8\x9ba pe o cale cinstit\xc4\x83, fiind nevoit din nou s\xc4\x83 recurg\xc4\x83 la furt \xc8\x99i \xc3\xaen\xc8\x99el\xc4\x83torii, de multe ori eforturile mari erau r\xc4\x83spl\xc4\x83tite cu o prad\xc4\x83 de valoare mic\xc4\x83._NEWLINE_\xc3\x8en 1870 este arestat \xc3\xaen Niederalgersdorf, Boemia pentru vagabondaj \xc8\x99i dup\xc4\x83 identificarea lui predat autorit\xc4\x83\xc8\x9bilor din Saxonia, unde va sta \xc3\xaentre anii 1870 \xc8\x99i 1874 \xc3\xaen penitenciarul din Waldheim. \xc3\x8en anul 1874, c\xc3\xa2nd se poate \xc3\xaentoarce \xc3\xaen casa p\xc4\x83rinteasc\xc4\x83, \xc3\xaencepe s\xc4\x83 scrie \xc3\xaen noiembrie \xe2\x80\x9eDie Rose von Ernstthal\xe2\x80\x9d (Trandafirul din Ernstthal)._NEWLINE_\xc3\x8en anul 1879 prime\xc8\x99te o ofert\xc4\x83 de la un cotidian catolic din Regensburg de a-\xc8\x99i publica povestirile sale mai \xc3\xaent\xc3\xa2i la ei._NEWLINE_Cinci ani mai t\xc3\xa2rziu, \xc3\xaen 1879, la Stollberg (Saxonia) este arestat timp de 5 zile pentru \xc3\xaencercarea de \xc3\xaen\xc8\x99elare a autorit\xc4\x83\xc8\x9bilor, prin declararea unei identit\xc4\x83\xc8\x9bi false. Dup\xc4\x83 c\xc4\x83s\xc4\x83toria cu Emma Pollmer, \xc3\xaen anul 1880, \xc3\xaencepe o via\xc8\x9b\xc4\x83 normal\xc4\x83, scriind c\xc4\x83r\xc8\x9bile care i-au adus succesul._NEWLINE_Karl May \xc3\xaencepe \xc3\xaen anul 1880 cu povestirile din "Orientzyklus" (Ciclul Orient) ce dureaz\xc4\x83, cu mici \xc3\xaentreruperi, p\xc3\xa2n\xc4\x83 \xc3\xaen anul 1888. \xc3\x8en paralel, scrie \xc8\x99i pentru alte ziare cotidiene, \xc3\xaen afar\xc4\x83 de cel din Regensburg, folosind pseudonime diferite, pentru ca textele sale s\xc4\x83 fie onorate de mai multe ori. _NEWLINE_P\xc3\xa2n\xc4\x83 la moartea sa, a scris peste o sut\xc4\x83 de povestiri seriale \xc3\xaen diferite cotidiene ca \xe2\x80\x9eDeutschen Hausschatz\xe2\x80\x9d, \xe2\x80\x9eDer Gute Kamerad\xe2\x80\x9d, \xe2\x80\x9eKolportage\xe2\x80\x9d, p\xc3\xa2n\xc4\x83 ce va \xc3\xaent\xc3\xa2lni \xc3\xaen 1892 pe editorul \xe2\x80\x9eFriedrich Ernst Fehsenfeld\xe2\x80\x9d (1853-1933) care \xc3\xaei propune prezentarea nara\xc8\x9biunilor sale \xc3\xaen c\xc4\x83r\xc8\x9bi. Astfel va apare \xe2\x80\x9eKarl May\xe2\x80\x99s Gesammelte Reiseromane\xe2\x80\x9d (Culegerea de romane de c\xc4\x83l\xc4\x83torie a lui Karl May), \xc3\xaencununat\xc4\x83 de succes. Printre cele mai renumite volume se num\xc4\x83r\xc4\x83 \xe2\x80\x9eOld-Shatterhand-Legende\xe2\x80\x9c (Legenda lui Old-Shatterhand) unde apare figura \xe2\x80\x9eindianului apa\xc8\x99 Winnetou\xe2\x80\x9d._NEWLINE_\xc3\x8en anii urm\xc4\x83tori, autorul prime\xc8\x99te nenum\xc4\x83rate scrisori de la cititori \xc8\x99i \xc3\xaencepe o serie de c\xc4\x83l\xc4\x83torii, \xc3\xaencheind contracte \xc3\xaen Germania \xc8\x99i Austria. Devenind tot mai popular, scriitorul se mut\xc4\x83 \xc3\xaen \xe2\x80\x9eVilla Shatterhand\xe2\x80\x9c din Radebeul (Saxonia), \xc3\xaen care ast\xc4\x83zi func\xc8\x9bioneaz\xc4\x83 \xe2\x80\x9eMuzeul Karl May\xe2\x80\x9d._NEWLINE_\xc3\x8en anii 1899/1900, scriitorul \xc3\xaentreprinde c\xc4\x83l\xc4\x83torii \xc3\xaen Orient, unde o cunoa\xc8\x99te pe Klara Pl\xc3\xb6hn, ajung\xc3\xa2nd p\xc3\xa2n\xc4\x83 \xc3\xaen Sumatra, unde a scris un jurnal de c\xc4\x83l\xc4\x83torie, din care s-au p\xc4\x83strat numai fragmente la Klara, a doua so\xc8\x9bie a lui May. \xc3\x8en ultimii ani de via\xc8\x9b\xc4\x83, scriitorul are faze de depresiuni nervoase \xc8\x99i halucina\xc8\x9bii._NEWLINE_La data de 9 decembrie 1902 Karl May prime\xc8\x99te la \xe2\x80\x9eUniversitas Germana-Americana\xe2\x80\x9d din Chicago titlul de \xe2\x80\x9eDoctor honoris causa\xe2\x80\x9d pentru operele din seria de povestiri \xe2\x80\x9eIm Reiche des Silbernen L\xc3\xb6wen\xe2\x80\x9d, scriitorul fiind b\xc4\x83nuit de istoricul literar \xe2\x80\x9eCristian Heermann\xe2\x80\x9d c\xc4\x83 ar fi organizat aceast\xc4\x83 \xc3\xaenscenare prin so\xc8\x9bia sa Klara Pl\xc3\xb6hn. Aceasta polemic\xc4\x83, procesele \xc8\x99i problemele familiale (moartea so\xc8\x9biei) ar fi dus la data de 30 martie 1912 la o moarte prematur\xc4\x83 a scriitorului, cauzat\xc4\x83 de o \xe2\x80\x9eHerzparalyse, akute Bronchitis, Asthma\xe2\x80\x9c (paralizie cardiac\xc4\x83 cu o bron\xc8\x99it\xc4\x83 acut\xc4\x83 astmatic\xc4\x83).'